Σε απάντηση του ανωτέρω αιτήματος και λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα:
Η ήδη ακολουθούμενη διαδικασία ελέγχου των προϋποθέσεων για την παραχώρηση θέσης στάθμευσης αναπηρικού ή μη αναπηρικού αυτοκινήτου ορθά πραγματοποιείται από συγκεκριμένη επιτροπή της οποίας τα μέλη δεσμεύονται λόγω της επιστημονικής τους ιδιότητας από συγκεκριμένο επαγγελματικό απόρρητο ή του συμφωνητικού εχεμύθειας το οποίο έχουν αποδεχθεί και υπογράψει.
Τα μέλη αυτά απαιτείται για το λόγο αυτό να είναι και τα μοναδικά που έχουν πρόσβαση στα ως άνω ευαίσθητα δεδομένα προσωπικού χαρακτήρα. Με εξαίρεση το πόρισμα της επιτροπής αυτής το οποίο κοινοποιείται ως εισήγηση στα μέλη της Επιτροπής Ποιότητας Ζωής του Δήμου και στο οποίο κατά τις πληροφορίες που παρασχέθηκαν δεν περιλαμβάνονται ευαίσθητα προσωπικά δεδομένα, τα μέλη της Επιτροπής Ποιότητας Ζωής του Δήμου δεν ενδείκνυται να έχουν πρόσβαση στα σχετικά ιατρικά έγγραφα και το πόρισμα του ΚΕΠΑ.
Νομική βάση του ανωτέρω περιορισμού αποτελεί η αρχή της ελαχιστοποίησης των δεδομένων προσωπικού χαρακτήρα τα οποία υποβάλλονται σε επεξεργασία , η οποία ρητά ορίζεται στο άρθρο 5 παράγραφος 1γ) του Κανονισμού GDPR. Βάσει αυτής, τα προσωπικά δεδομένα τα οποία υποβάλλονται σε επεξεργασία είναι τα κατάλληλα, συναφή και περιορισμένα στο αναγκαίο μέτρο για τους σκοπούς για τους οποίους λαμβάνει χώρα η επεξεργασία αυτή.
Συνεπώς, καθώς εύλογα προκύπτει ότι εν προκειμένω δεν είναι αναγκαία η λήψη γνώσης από τα αιρετά μέλη της Επιτροπής Ποιότητας Ζωής του Δήμου των δικαιολογητικών ιατρικών εγγράφων για την επίτευξη του σκοπού της εξαγωγής του επιστημονικού πορίσματος, η πρόσβαση στα σχετικά ευαίσθητα προσωπικά δεδομένα των αιτούντων αρκεί να γίνει από τα μέλη της συσταθείσας για το λόγο αυτό επιτροπής.
Μόνο στην περίπτωση που για κάποιο λόγο, όπως για παράδειγμα λόγω άσκησης κάποιας ένστασης, απαιτηθεί να γίνει περαιτέρω έλεγχος, δύνανται τα μέλη της Επιτροπής Ποιότητας Ζωής του Δήμου να λάβουν γνώση των αναφερθέντων εγγράφων προκειμένου να γίνει επεξεργασία της ένστασης του διοικουμένου, αφού στην περίπτωση αυτή ο αναγκαίος σκοπός της επεξεργασίας δε θα μπορεί διαφορετικά να πραγματοποιηθεί.